作者:梁明夫
標題:賀新郎
內容:萬里朝天去。見潯陽江上，風引仙舟淮浦。到得玉階方寸地，歷歷蒼生辛苦。要盡活、江南一路。晝繡歸來沾御渥，聽邦人、簫鼓迎初度。龜與鶴，亦掀舞。前身定是磻溪呂。笑當時、八十始卜，非熊非虎。試數行年逢革卦，革命正逢湯武。真千載、風雲會遇。擬向廬山招五老，詣道山、同獻蓬萊賦。仍剪菊，薦秋露。